Windenergie kan SA se ligte aanhou‘n Windturbine. (Foto: Unsplash) Windenergie kan ingespan word om tot agt keer meer elektrisiteit op te wek as wat Suid-Afrikaners jaarliks nodig het. Só sê dr. Gareth Erfort en Gordon Rae van die Departement Meganiese en Megatroniese Ingenieurswese aan die Universiteit Stellenbosch (US). “Indien ons windturbines op verskillende dieptes langs die kus van KwaZulu-Natal en die Wes-Kaap sou installeer, sal hulle moontlik in 15% van Suid-Afrika se jaarlikse elektrisiteitbehoeftes kan voorsien, of 800% indien dit in dieper waters geïnstalleer word.” Dié navorsers het geografiese inligtingstelselmetodes gebruik om die eerste omvattende assessering van Suid-Afrika se aflandige windenergiebronne te doen. Hul assessering sluit beskermde marinegebiede in om “geen-toegang-sones” te skep. Dié inligting is by die Wêrelddatabasis vir Beskermde Gebiede bekom. “Dit was belangrik om hierdie geen-toegang-sones in te sluit, want dit wys watter deel van die eksklusiewe ekonomiese sone toegangklik sou wees vir windenergie wat in die see opgewek word.” Gegrond op hul navorsing is die streke vir die ontwikkeling van aflandige windenergie hoofsaaklik in die omgewing van Richardsbaai, Durban en Struisbaai. (Foto: Verskaf) Volgens die navorsers is Suid-Afrika se jaarlikse produksiepotensiaal vir aflandige windenergie sowat 44,52 terawatt-ure (TWh) se elektrisiteit, indien die windturbines in vlakwater van minder as 50 m geïnstalleer word. Indien die windturbines in dieper waters van ongeveer 1 000 m is, bestaan die potensiaal om 2 387,08 TWh elektrisiteit op te wek. Volgens Eskom gebruik ŉ tipiese Suid-Afrikaanse huishouding sowat 30 kilowatt-ure (KWh) per dag of 10 950 KWh per jaar. Dit beteken dat die 44,52 TWh wat deur aflandinge windenergie opgewek word, in teorie elektrisiteit aan ongeveer vier miljoen huishoudings per jaar kan verskaf. Net so kan 2 387,08 TWh rofweg 218 miljoen gemiddelde huishoudings per jaar van elektrisiteit voorsien. “As ŉ mens in ag neem dat Suid-Afrika se jaarlikse elektrisiteitsverbruik sowat 297,8 TWh is, toon ons berekeninge dat die geskatte jaarlikse energieproduksie (JEP) wat deur 44,52 TWh beskikbaar is, teoreties gesproke in 14,9% van ons nasionale elektrisiteitbehoefte kan voorsien. Net so kan die geskatte JEP wat 2 387,08 TWh beskikbaar stel, na raming agt keer in die land se jaarlikse elektrisiteitsbehoefte voorsien.” Erfort en Rae sê die assessering van aflandige windenergiebronne is noodsaaklik vir die ontwikkeling van plaaslike windindustrieë. “Dit bied waardevolle insigte in die beplanning van energiesekerheid op nasionale vlak en vir belegging deur die private sektor. “Suid-Afrika se steenkoolenergievloot sal moontlik oor die volgende 30 jaar tot niet gaan. Dit skep die geleentheid om oor te skakel na aflandige windtegnologie wat ŉ skoon alternatief vir elektrisiteitsopwekking is en kragsekerheid vir Suid-Afrika beteken.” Die navorsers wys daarop dat die ontwikkeling van aflandige windenergie wêreldwyd ŉ groeiende bedryf is, maar dat Suid-Afrika steeds agter is met die ontwikkeling hiervan. “Hoewel die program vir die inwerkingstelling van onafhanklike kragprodusente in 2011 bekendgestel is om hernubare energieprojekte te verkry, het dit nog nie die oorvloed van aflandige windenergiebronne wat beskikbaar is, ondersoek en oorweeg nie. “Deur hierdie bronne te ontgin, kan Suid-Afrika ook sy koolstofvrystelling aansienlik verminder.”